Eno aviona / Ne znam gdje ću sad
Eno aviona / Ne znam gdje ću sad jest singl sarajevske i jugoslavenske pop rock grupe Rezonansa. Nekadašnja beogradska izdavačka kuća PGP RTB ga je objavila 1976. godine. Muziku i aranžman za naslovnu pjesmu "Eno aviona" napisao je Brano Likić, a tekst njegova sestra Branka Likić. Ova pjesma predstavlja muzički zaokret grupe Rezonansa ka rock muzici i počinje u bržem ritmu na bubnjevima, električnoj gitari i klaviru. Također, izostavljena je američka western muzika koju su muzičari ove grupe svirali na njihovim prethodnim singl pločama. U sredini pjesme je solo na električnoj gitari uz pratnju violine Darka Arkusa. Prve stihove pjeva Brano Likić, dok njegova sestra Branka pjeva refren uz aktivno instrumentalno učešće svih muzičara grupe Rezonansa. Na B-strani singl ploče je lagahna plesna pjesma pod nazivom "Ne znam gdje ću sad" za koju je muziku, tekst i aranžman napisao Brano Likić. Počinje sa melodijom odsviranom na klaviru, koji igra aktivnu ulogu u cijeloj pjesmi sa solom na električnoj gitari u sredini pjesme uz lagahnu pratnju ostalih članova grupe Rezonansa. Fotografiju i dizajn omota singl ploče uradio je Dragan S. Stefanović.